《次韵和象之夏夜作》
宋代·黄庶

大暑暴虐如恶酒，意思颓困不可醒。
日官我疑借炎热，昊轮出火星荧荧。
霈然一雨翳晚景，庭树洗出蜩螗声。
微云扫洒供夜坐，造化似解通人情。
清风明月作三友，趣君可买轻连城。
恍然身在冲泊域，目空万状遗骸形。
此特象这入诗国，句句锻链炉锤精。
穷微心到混沌侧，高处意气扪日星。
诘朝携诗示我读，饥肠馋口逢珍烹。
义幽语险索究解，如手捕虎不敢停。
归来牵勉拾余思，鱼目愧傍蟾蜍明。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。